આરંભમાં એવું પણ ચર્ચાતું હતું કે આ માંગણીઓ ઊભી કરવા માટે સંઘ પરિવારનો હાથ છે અને આવી બેહુદી માંગણીઓ ઊભી કરવા પાછળની રમત પટેલોને અનામત અપાવા માટે નથી પરંતુ દલિતો અને આદીવાસીઓ સહીત સમાજના જે નબળા વર્ગોને છેલ્લા સાત દાયકાઓથી અનામતના લાભો મળતા રહ્યા છે તે રદ કરાવા માટેની વ્યવસ્થિત ચાલ છે. આ વાત પકડી લઇ કૉન્ગ્રેસે પાટીદાર આંદોલનનો વિરોધ કરી સંઘ પરિવાર પર દલિતો અને આદીવાસીઓ સહીત સમાજના નબળા વર્ગોને સામાજીક લાભોથી વંચિત રાખવાની ભાજપની રમત ગણી પ્રહાર કર્યો હોત તો તેનો ગરીબોમુખી ચહેરો વધારે ઉજ્જવળ દેખાયો હોત. આવા વ્યૂહને કારણે તેને દલિતો અને આદિવાસીઓના મતોનો લાભ થયો હોત પરંતુ વધારામાં ઓબીસીનો ઝોક પણ તેની તરફ આવત. આ ભૂલને કારણે તેનો ગાંધીનગર પહોંચવાનો માર્ગ મોકળો થયો હોત કે કેમ તે કહેવું મુશ્કેલ છે પરંતુ ન થયો હોત તો પણ લાંબાગાળાનો રાજકીય લાભ તો અવશ્ય થાત જ.